בס"ד

הקדמה ללימוד גמרא בעזרת גמרא עם טעם.
כמעט כל העוסקים בלימוד גמרא מתחבטים בשאלה: 
"כיצד ניתן לשפר וליעל את לימוד הגמרא?" 

לא מעט אנשים ניסו להציע דרכים שונות ומגוונות להתמודד עם אתגר זה, 
ולכל דרך- יתרונותיה שלה, אולם דומני שעד כה כמעט ולא נגעו בשורש העניין.

בחור צעיר (או בעצם כל אדם) שמתחיל ללמוד גמרא, 

צריך להתמודד עם שתי בעיות מרכזיות:

א) שפה זרה.
ב) לוגיקה וצורת חשיבה.

נראה לי, שרוב השיטות שהוצעו עד כה טיפלו בבעיה השניה. טבלאות למינן, תרשימי זרימה, השלכה ממציאות העבר למציאות ההווה (כגון: שור= מכונית) וכו'.

אין בכוונתי לפסול שיטות אלו או אחרות, אך כפי שנאמר, נראה לי שהקושי המרכזי בלימוד הגמרא נעוץ דווקא בנקודה הראשונה (שפה זרה!) ולא בשניה.

למעשה, הבעיה היא לא רק של חוסר ידיעת השפה הארמית בלבד, 

אלא יש פה עניין הרבה יותר עמוק ורחב.

כדי להבין את העניין נקדים ונסביר כיצד חושבים ופועלים אנשים בימינו.

בדורנו אנו, ניתַן דגש מיוחד (ואפילו מוגזם) על הצד החיצוני של הדברים.

קודם כל חשוב כיצד נראה הקנקן ורק אח"כ- מה שיש בו.

ישנו משפט שאומר: "אין הזדמנות שניה לרושם ראשוני". 

כל פרסומת "טובה" תפתה את הקונה להתבונן ביופיו של הקנקן.

וככל שהנער צעיר יותר, קל יותר לפתות אותו בדרך זאת!

לא בכדי אמרו חז"ל "אל תסתכל בקנקן אלא במה שיש בו", שהרי טבע האדם להסתכל קודם כל בקנקן, וההסתכלות בקנקן משפיעה על ה"תובנה" של "מה שיש בו".
מאידך גיסא- נמצאים אנו בדור המחשבים וה"WINDOWS" . אנו מאוד מתורגלים למיין ולסדר כל דבר במקומו, ובעיקר בחומר כתוב.
לעומת זאת- הגמרא הישנה (והמשובחת כיין) היא הדבר הכי פחות מפתה.

צורת הכתב שלה אינה מושכת את העין, במיוחד כשצריכים ל"העזר" ב"כתב רש"י". 

גרוע מכך הוא "סידור" הטקסט הכתוב- ללא סימני פיסוק כלשהם (בד"כ), 

והכל כתוב ברצף אחד, צפוף, ארוך ומיגע. 

נוסיף לכך את אי-ידיעת המילים הכתובות בשפה זרה...

כיצד יידע התלמיד היכן מתחיל משפט והיכן הוא מסתיים?!

וגם אם כבר הצלחנו לעזור לו לקרוא את המשפט הראשון, האם הוא יצליח לקרוא את המשפט השני ואת הבאים אחריו?!

וגם אם "טכנית" הצלחנו לקרוא את הכל - האם באמת הצלחנו להבין את הכתוב?

האם אנחנו יודעים להבחין ביחס הנכון בין כל מילה ומילה ובין משפט למשפט?!

האם באמת הבנו היכן מסתיימת הקושיא והיכן מתחיל התרוץ?!

האם ניתן לעשות סדר באוסף הפרטים הרב שמופיע לא-פעם במהלך הסוגיא?!

ואם נזכור שוב שהנער הצעיר, שרגיל להנאות קלות ומזדמנות, הוא זה ש"נתקל" בגמרא שלנו- קשה מאוד יהיה לנו "לפתות" אותו להתמודד עם גמרא כזאת.

אין אני בא לזלזל, חלילה, ביכולתו השכלית של הנער. נהפוך הוא. הנערים של ימינו הם פקחים מאוד ובעלי יכולות שכליות מפותחות ביותר, אולם נקודת המוצא ממנה אנו מתחילים היא בעייתית ביותר ולכן תלמידים רבים אינם נמשכים ללימוד הגמרא ודי מהר הם מתחילים ליצור "מחסום" ומפתחים התנגדות לנושא בכללותו.

הגמרא עם טעם נועדה להקל על מכשולים אלו במידה רבה מאוד.

צורת האותיות נעימה וקריאה (גם כתב רש"י שונה לעברית כמו בספרים רבים).

כל שורה בגמרא- תסתיים לפי צורת הקריאה של המשפט.

הטקסט אינו עמוס וצפוף, אלא עם רווחים נאותים בין המילים ובין השורות.

והחידוש החשוב מכל הוא שניתן לראות את המכלול.

כאן המקום להעיר הערה חשובה: הגמרא בנויה לכל אורכה בצורת "שקלא וטריא". דהיינו: באופן מעשי, ישנם שני "שחקנים" מרכזיים בדף הגמרא- 

"הלומד" (בד"כ- "המקשן") ו"המלמד" (בד"כ- "התרצן"). 

בעצם, כל שעלינו לדעת הוא, מי מבין השניים הוא הדובר כעת. 
או במילים אחרות: כאשר אנו קוראים משפט מסוים עלינו לדעת האם הוא שייך לדברי "הלומד" או לדברי ה"מלמד".    

הגמרא עם טעם נותנת ללומד הגמרא את היכולת להבחין בקלות רבה, מהם בדיוק דברי "הלומד" וממילא גם להבחין היכן מתחילים דברי "המלמד".

עשיית סדר באופן כזה, מקנה, ללא ספק, הרבה יותר שקט נפשי וביטחון.1

הדברים מתבהרים הרבה יותר וכעת הגישה לגמרא הרבה יותר נוחה ונעימה.

כעת, ברצוני להציע את הדרך ללימוד השפה הארמית (בשילוב הגמרא עם טעם).

ראשית, עלינו להקדים (ולהזכיר מדי פעם בפעם), שגם העברית וגם הארמית (וגם הערבית) הן שפות שמיות ולכן, יש  הרבה מן המשותף בין שפות אלו, הן מבחינת  צורת הדקדוק והן מבחינת המילים עצמן. (פעמים רבות נוכל לראות שע"י חילוף אותיות פשוט ניתן לפענח את המילה הנתונה).

ברצוני לציין שבהיותי תלמיד בישיבה התיכונית בקרית שמואל למדתי אנגלית אצל מר אוברי אפשטיין ואת עיקר הוראת השפה הזרה למדתי ממנו ועל כך תודתי לו. (קל יותר ללמד ארמית כשפה, לאור קרבתה לעברית, כאמור, מאשר ללמד אנגלית.) העקרון המנחה הוא שאסור להשתמש במילון ארמי/ עברי.

חיפוש במילון במטרה לדעת את פרושה של כל מילה הינו בגדר הליכה "בדרך קצרה שהיא ארוכה". בסופו של דבר (ודי מהר), יתברר שדרך זאת היא אפילו ארוכה מאוד ומייגעת. הליכה בדרך זאת עלולה לרפות את ידי התלמיד.
לעומת זאת, עלינו, המלמדים, לתת בידי התלמיד כלים להתמודד עם לימוד השפה.

עלינו להקנות לתלמיד מס' מילים מצומצם ככל האפשר שאותם יצטרך התלמיד לדעת. המילים שהתלמיד ירשום במילונו שלו, תהינה מילות מפתח שהן המילים הבסיסיות שמופיעות כמעט בכל דפי הגמרא.

דוגמאות למילים שתופענה במילון האישי של התלמיד: 

מנלן, מהו, וכי, לֵי'ה, דתנן/ דתניא וכו'.

כמו כן ניתן תשומת לב מיוחדת לאותיות מיוחדות שתרשמנה במילון האישי כגון:

2א' בסוף מילה= ה' היידוע.    ד' בתחילת מילה= ש.../ של (לפי העניין). 

כל הנושא של חילופי אותיות כגון: ת-ש, ד-ז, ט-צ וכו'.

יש להדגיש שמן הראוי הוא שהתלמיד עצמו ייצור את מילונו, תוך כדי לימוד הטקסט. דהיינו: המלמד/הרב יסביר ויתרגם את רוב העניין אך כשיגיע למילה הנתונה שהוא רוצה שתרשם במילון, הוא יבקש מהתלמידים לעשות זאת. 

עדיף לא להעמיס יותר מדי מילים בפעם אחת, ע"מ שהתלמיד יוכל "לעכל" את כל המילים. כמו-כן, הדגמה חוזרת של מילים/ אותיות שנלמדו קודם לכן, תעזור להטמיע את הדברים בקרב הלומד וככל שהוא ירכוש אוצר מילים רחב יותר והן תהיינה ברורות לו יותר, כך יגדל בטחונו של הלומד וחשקו להמשיך ללמוד.

ישנן לא מעט מילים שדומות מאוד למילה המקבילה בעברית (מעצם הקירבה בין השפות כפי שהזכרנו), וכדאי מאוד להרגיל את התלמיד לנסות לפענח את פשר המילה ע"י החלפת אות, או שימוש במילה אחרת בעלת אותו שורש בעברית של ימינו וכו'.   

אולם, במקרה זה (עפ"י רוב), מילים אלו לא תכנסנה למילון, אלא אם כן המילה עצמה היא מילת מפתח. מילות תואר, למשל, לא תכנסנה למילון בשום אופן.

העניין הבא שאותו נדגיש (וגם הוא ייעשה תוך כדי לימוד הטקסט עצמו), הוא: א) היכן נצפה לראות מילים מסוימות.  

ב) איזו מילה (או מילים) נצפה לראות בעקבות מילה מסוימת. 

נבאר את שאמרנו:

א) היכן נצפה לראות מילה מסוימת-  

מילים כגון: מנלן, מנה"מ, וכו' תופענה באופן נורמלי ופשוט בצידו של "הלומד".

לעומת זאת, בצידו של "המלמד" תופענה מילים כגון: דתנו רבנן, דתניא, וכו'. 

ב) איזו מילה (או מילים) נצפה לראות בעקבות מילה מסוימת-

לדוגמא: כאשר ניתקל בביטוי כמו "מהו דתימא"... 

נצפה לראות בהמשך את הביטוי "קמ"ל".  

או אם ניתקל בשאלה "מנלן?", נצפה לתשובה "אמר קרא..." וכו'. 

הגמרא עם טעם נותנת ללומד הגמרא את היכולת 

לזהות בקלות רבה את מילות המפתח ואת היחס שבין מילות המפתח השונות.

בעיצוב הגמרא הושקעו עמל ויגיעה רבים.

ניתנה תשומת לב מיוחדת לכל פרט ופרט, כגון: צורת הכתב (גופן), גודל הכתב, הרווחים בין השורות, כתב סת"ם במקומות הדרושים ועוד.

כל זאת נעשה ע"מ לשוות לגמרא צורה נעימה ונוחה יותר ולהקל על הלומד, בצורה משמעותית ביותר. 

(הערה: מס' אנשים שראו את הגמרא עם טעם שאלו אותי/ הציעו: 

אם כבר עשיתי שינויים, מדוע לא הכנסתי שינויים נוספים, ע"י שינוי גופן, 

כגון שמות תנאים, שמות אמוראים, מקורות תַנאיים וכו'- וכל אחד הציע תוספת אחרת.

תשובתי בעניין זה: המגמה מלכתחילה היתה לערוך כמה שפחות שינויים. אם נתחיל להעמיס שינויים נוספים- נפסיד את המטרה: קריאה נוחה, נעימה ורצופה.) 

אין המגמה לוותר על "עמלה של תורה", שהרי לכך יידרש הלומד בעצם הלימוד, אולם הכוונה היא להקל בצורה ובסדר כפי שכבר צוין.

נסיים בתפילה: "והערב נא ה' אלוקינו את דברי תורתך בפינו... ונהיה אנחנו וצאצאינו... כולנו יודעי שמך ולומדי תורתך לשמה". 
1. הגמרא במסכת קידושין דף לא (סוף עמ' א' וממשיך בעמ' ב') אומרת:

"יש מאכיל לאביו פסיונים וטורדו מן העולם, 

ויש מטחינו בריחיים ומביאו לחיי העולם הבא."

ואומר רש"י על המקום (מופיע בעמ' ב' למעלה):

ומביאו לעוה"ב - שמכבדו בדברו דברים טובים ונחומים והמלאכה מטיל עליו בלשון רכה. מראה לו צורך השעה שאינן יכולין להתפרנס אלא ביגיעה זו. ובגמרת ירושלמי גרס- מעשה בשניהם: מעשה באחד שהיה מאכיל לאביו פסיוני. פעם אחת אמר לו אביו: מאין לך כך אלה? אמר לו: סבא מה איכפת לך? טחון ואכול! כלומר, לעוס ואכול. הראהו שקשה לו. 
ושוב מעשה באחד שהיה טוחן בריחיים והיה לו אב זקן ושלח המלך בשביל אביו לבא לעבודת המלך. אמר לו בנו: אבא, טחון. ואני אלך תחתיך לעבודת המלך שאין לה קצבה.
הבעיה בעבודת המלך היא לא הקושי הפיזי או מאמץ דומה לו, אלא ישנה פה בעיה מנטלית לא פשוטה: לעבודת המלך "אין קצבה". יתכן מאוד שהמאמץ הפיזי שיינתן על העובד בבית המלך יהיה פחות מזה של הטוחן בריחיים, אולם בכל זאת עדיף לטחון בריחיים (שהיא עבודה קשה ומפרכת), מאשר לעבוד בבית המלך, משום שעם כל הקושי שיש בטחינה, הרי שזוהי עבודה שיש לה קצבה. דהיינו: כאשר מתחיל האדם את יום עבודתו, הוא יודע מראש מתי מסתיים יום עבודתו ולכן הוא מסוגל לסבול את עבודתו מבחינה נפשית על אף הקושי הפיזי הרב.

לעומת זאת העומס הנפשי הרובץ על העובד בבית המלך הוא קשה מנשוא.

יתכן מאוד שבאופן מעשי הוא לא יעבוד כ"כ קשה, אבל עצם חוסר-הידיעה על הצפוי משאירה את האדם בסימן שאלה מתמיד וזה עצמו קשה יותר מכל מאמץ פיזי. דומני, שלימוד גמרא מדף הגמרא הרגיל עם כל הנתונים וסימני השאלה שצויינו לעיל, הם בגדר של "עבודה שאין לה קצבה". חוסר היכולת להתמצא בדף הגמרא עלול לגרום ללומד המתחיל תחושה של חוסר אונים וחלישות הדעת. גם אם יעזר הלומד במלמד/הרב, הרי שהמלמד/הרב "ילך" עם הלומד "צעד- צעד" והבעיה של "עבודה שאין לה קצבה" עדיין עומדת בעינה. הלומד לא יכול לראות מראש את התמונה הכללית. הוא אינו יכול לדעת בתחילת משפט היכן הוא מסתיים. כל שכן וגרוע מכך, הוא אינו יכול לראות בתחילת הקושיא, היכן היא מסתיימת. על כן, פעמים רבות, גם כאשר הוא יסיים את הקושיא, יהיה לו קשה מאוד לחבר את אוסף הפרטים שהצטברו אצלו במהלך לימוד הקושיא. 

אם כבר הצליח התלמיד הצעיר להתגבר על מכשולים אלו והוא למד את כל מהלך הסוגיא, יקשה עליו מאוד לשחזר את מהלך הסוגיא ולסכמה בראשי פרקים (תרשים זרימה).

משל למה הדבר דומה- לאדם שעומד במרחק של מס' ס"מ מול תמונת קיר ענקית של ציפור גדולה ומרהיבה ביופיה. דווקא הקירבה הגדולה לכל פרט ופרט מהתמונה, היא זאת שמונעת מהמתבונן בה מלראות את התמונה עצמה בכללותה. ההתבוננות הנכונה בתמונה זאת, תהיה תחילה במרחק-מה בציפור כולה (התבוננות ראשונית זאת, דומה להתבוננות במשנה). אח"כ יתקרב המתבונן ויביט בכל אבר של הציפור בנפרד, תוך שימת לב לפרטי פרטים בכל אבר. בהגיעו לכל אבר של הציפור, יתקרב המתבונן ויתרחק לפי הצורך ע"מ שאפשר יהיה להבחין בדקויות שונות מתוך היכולת לשייכן למיקומן הנכון (התבוננות זאת דומה לניתוח ה"שקלא וטריא" שמבצעת הגמרא על כל אחד מחלקי המשנה). לאחר שסיים המתבונן לעבור על פני כל הפרטים באופן נפרד עם הדגשים המיוחדים לכל פרט ופרט, יתרחק המתבונן שוב ע"מ לראות פעם נוספת את התמונה כולה, כשהפעם הוא כבר יודע ומכיר את כל פרטי הפרטים ושילובם במכלול נותן לתמונה את השלמות.

בכל גמרא רגילה (ואפילו אם היא מפוסקת ומנוקדת) יקשה מאוד על הלומד לעשות את המעברים מהתקרבות להתרחקות ולהפך. 

לעומת זאת, בגמרא עם טעם ניתן בקלות "להתקרב" ו"להתרחק" לפי רצון הלומד. אפשר להתמקד בפרטי הפרטים ולהתבונן בכל מילה ובכל משפט.

ואפשר לראות בקלות את המכלול, מקצתו או כולו, כרצון הלומד.             

חז"ל מלמדים אותנו ש"כל הלומד ואינו שונה כזורע ואינו קוצר". בגמרא עם טעם ניתַן לבצע את החזרה ביתר נעימות וקלות, מ-2 סיבות:
א) לאור הנאמר לעיל, הקריאה "שוטפת" וברורה מעצם העריכה.
ב) (והוא החידוש העיקרי לעניין החזרות!) לא פעם קורה, כשאנו עושים חזרה על הסוגיא, ובעיקר כאשר מדובר ביותר מחזרה אחת, איננו לומדים את הסוגיא מילה במילה כמו בפעם הראשונה. הדברים נכונים במיוחד כאשר אנו רוצים לראות את הסוגיא במבט "מרחוק", דהיינו- כאשר אנו רוצים "להריץ" את הסוגיא ולסקור אותה במבט כללי יותר מבלי להתעכב על פרטי פרטים. בגמרא עם טעם ניתַן לעבור בקלות רבה רק על השאלות והקושיות (הן בולטות לעין!) כל שאלה/קושיה תעורר אותנו להיזכר בתשובה/תרוץ שכתובים מיד לאחר מכן. חזרה בסגנון כזה אינה מצריכה קריאה של כל הטקסט. יש בה גם יתרון גדול בכך שאנחנו יכולים לבחון את עצמנו (כדרך שנערכים רובם של המבחנים השונים) אם אכן אנו זוכרים ויודעים את התשובה/תרוץ. 
2. אפשר להביא את ה"קדיש" כדוגמא לכמה מהדברים שהבאנו.

נראה לי שיהיה עדיף להביאו באחד השיעורים הראשונים, ע"מ שנוכל להרוויח מס'  דברים:

1) הלומד לא ירגיש "בלחץ" מכך שהוא צריך ללמוד עניין נוסף (שקשור ל"חומר הלימודים") וע"כ הוא יהיה קשוב יותר. 

2) בשיעור אחד בלבד ניתן ללמוד לא מעט עקרונות, וממילא קל יותר "לשבור את הקרח" ולהוכיח שהבנת הארמית הרבה יותר קלה ממה שנראה במבט ראשון. 
3) עצם לימוד והבנת ה"קדיש", שאנו נתקלים בו יום-יום מס' פעמים(!) 
      ואין כאן המקום להרחיב על גודל מעלתו.
כעת נתבונן ב"קדיש". נלמד אותו לאט לאט(!): 

יתגדל ויתקדש- כמו בעברית.
שמֵ(י)ה –  סיומת xֵיה = xוׂ (ו"ו השייכות) – שְמוׂ.
רבא – אלף בסוף מילה = ה' הידוע/הידיעה – הרב = הגדול ("ורב יעבוד צעיר")*.
בְּעלמא – (לפי הכלל האחרון) בְּהַעולם = בַּעולם.
דִי (לפעמים מופיע כמילה עצמאית אבל בד"כ מחובר למילה הבאה - דִברא) – 
ש/של (תלוי לפי ההקשר).
די ברא = שברא. (האות א' של "ברא" היא חלק משורש המילה[!], ואיננה משמשת כתוספת שמשמעותה ה' הידיעה כמו שראינו במילה "רבא" לעיל).
כרעותיה – כרעותו. ע=צ  - כרצותו = כרצונו. (עאן=צאן).
וימליך מלכותיה – מלכותו.
ויצמח פורקניה – ישועתו.
ויקרב משיחיה – משיחו.
בחייכון – סיומת כון = שלכם – בחייכם
וביומיכון – ובימיכם.
ובחיי דכל בית ישראל – ובחיים של כל בית ישראל. 
בעגלא ובזמן קריב- במהרה ובזמן קרוב.
יהא שמו הגדול (כמו למעלה) מב(ו)רך
לעלם ולעלמי עלמיא – לעולם ולעולמי העולמים. 
(א בסוף=ה הידיעה, כמו שאמרנו). י בסוף = יִם של רבים.
יתברך וישתבח ויתפאר ויתרומם ויתנשא ויתהדר ויתעלה ויתהלל – הכל בעברית!
שמיה דקודשא בריך הוא – שמו של הקדוש ברוך הוא.
לעלא מן כל – מעל כל
ברכתא ושירתא תושבחתא ונחמתא – הברכות והשירות התשבחות והנחמות
דאמירַן – סיומת ן = אנחנו – שאנחנו אומרים.
בעלמא- בעולם.
עכשיו נקרא עוד פעם-פעמיים מהתחלה ברצף ונבין יותר טוב 2 דברים:

1. מה המשמעות והעוצמה של הקדיש (וכאן יש מקום להרחיב...) שאנחנו אומרים/שומעים כל יום.
2. השפה הארמית בכלל לא נוראית! – למדנו מס' משמעותי מאוד של כללים!  
אסור ללמד כל מילה בארמית! המלמד/הרב חייב לדעת כל מילה, אבל מחובתו להסביר לתלמיד כיצד לומדים! צריכים ללמד רק את הכללים וללמוד להבחין בין מילים חשובות יותר ומילים חשובות פחות (מבחינת השפה)!
מנסיון- בד"כ לאחר לימוד של חצי קדיש, הלומדים עצמם מבקשים ללמוד את המשך הקדיש. (מומלץ "לסיים את השיעור" בחצי קדיש, ורק לאחר בקשת הלומדים-  "להענות לבקשתם" ולהמשיך הלאה...). בשלב זה אפשר להסביר בקצרה (ואם רואים שיש התעניינות – אפשר להרחיב בעניין) שישנם מס' סוגים של קדיש ומתי אומרים כל אחד מהם (מבחינה חינוכית, כדאי להעצים את הקדיש שאומרים האבלים ברגעים הקשים ביותר בחיים...!). 
לסיכום: מסתבר שמספיק שיעור אחד כדי ללמוד המון ולשנות את הגישה ללימוד הגמרא בכלל...! 
*הערה: אנחנו מכירים שני אמוראים בעלי שמות דומים- רבא ורבה וההבחנה ביניהם תהיה באמצעות הדגש בבי"ת. דהיינו: אצל רבא הבי"ת רפויה ואילו אצל 

ר(ה הבי"ת דגושה. אולם שילוב של הדברים, (דהיינו- בי"ת דגושה, עם האות אל"ף בסוף המילה) יוצר לנו מילה שאינה מוכרת.

ההסבר לכך הוא פשוט: כאן (ב"קדיש") איננו עוסקים בשמות של אנשים אלא יש לפנינו תופעה דקדוקית כפי שהסברנו. 

לפני סיום:

במשך מספר שנים השתמשתי בגמרא עם טעם כשיטת לימוד יומיומית.
בישיבת בני-עקיבא במירון, לימדתי תלמידים מתחילים ומתקשים.

אפשר לאמר שמאז שאני עוסק בלימוד הגמרא, לא הרשיתי לתלמידיי להשתמש במילון ארמי-עברי, אלא יצרתי להם אותו בעצמי לאט ובאופן מצומצם. המילון כלל בתוכו רק את המילים הבסיסיות הנחוצות להבנת הגמרא באופן כללי (וכן מילה או יותר שקשורות לסוגיה הספציפית הנלמדת). כמו-כן, כלל המילון נושא של חילופי אותיות וביטויים חוזרים (שמראים את המבנה של הסוגיה)- כנזכר לעיל. 
מאז שהתחלתי לעבוד עם הגמרא עם טעם אני חש שקל לי יותר להעניק לתלמיד את הכלים שבאמצעותם הוא יוכל להתמודד עם לימוד הגמרא. 

במקרים שונים בהם הצגתי את הגמרא עם טעם בפני ר"מים העוסקים בהוראת הגמרא, גיליתי שחלק לא מבוטל מהם משתמש בעצם באותה טכניקה, פחות או יותר. חלקם- באמצעות הלוח וחלקם באמצעות המחשב.

שְאֵלתי/תמיהתי – מדוע נקודת המוצא צריכה להישאר בדף הגמרא בהוצאת האלמנה והאחים ראם??! האם יש קדושה באותו סידור דפוס?!  

שאלו אותי מלמדים שונים: האם אינך חושש שהתלמידים יתרגלו לחיים קלים מידי? הרי התורה נקנית דווקא בעמל!

תשובתי: א) כפי שנאמר, הגמרא עם טעם אמורה לסייע בפתרון בעיית הצורה והמסגרת של הגמרא ולא התכנים של הגמרא. כך שלמעשה נשאר ללומד עוד הרבה מאוד מקום לעמלה של תורה...

ב) ישנם יתרונות יחודיים שאינם מצויים בדפוסים האחרים, כגון יכולת טובה יותר לעשות סדר במבנה הסוגיה וכן עריכת חזרות טובות יותר.

ג) "על כן יאמרו המושלים בואו חשבון..." – כאשר אני מחשב את ה"נזק" שעלול להיגרם כתוצאה מלימוד זה, לעומת התועלת שהוא עשוי להביא לתלמידים רבים כ"כ, אין לי ספק להיכן נוטה הכף...

נשאלתי: האם אינך חושש שתלמיד שיתרגל ללמוד עם הגמרא עם טעם, עלול למצוא את עצמו נבוך אל מול גמרא בהוצאה "רגילה"?

תשובתי: א) בחזוני- אני מרשה לעצמי לראות את כל הגמרות מעוצבות בעיצוב החדש. אבל בינתיים...

ב) מכיון שמטרתנו העיקרית היא להקנות לתלמיד את הכלים שבאמצעותם הוא יוכל ללמוד גמרא באופן עצמאי, וזאת ע"י לימוד של קריאה נכונה של הטקסט (והבנת הנקרא), הרי שההרגל אמור לסייע ללומד להתמודד עם קריאה נכונה (והבנה), גם אם הקטע אינו מפוסק ומעוצב באופן כלשהו.

לסיכום:

ניתן לסייע ללומד הגמרא (ובדגש מיוחד על הלומד המתחיל) באופן משמעותי ביותר.
הגמרא עם טעם נוגעת בנקודה המרכזית שצריכים להתמודד איתה: "הבנת הנקרא"! משפט ששמעתי מרבותי שלימדו אותי גמרא בנערותי: קריאה נכונה שווה לפחות 50% מההבנה. (אגב, סיפר לי ר"מ אחד מישיבה תיכונית, שהבוחן שבחן אותו במבחן הבגרות אמר לו רק לקרוא את הגמרא ולפי הקריאה נקבע ציונו). אם נוכל להתגבר (בקלות יחסית) על העניין של הבנת הנקרא נוכל  להבין טוב יותר את הגמרא ולהביא ליותר אהבת תורה.

לגמרא עם טעם יתרונות יחודיים המסייעים ללומד הגמרא ומחזקים אצלו את הבנת הגמרא, השינון והחזרות.

באמצעות הגמרא עם טעם נוכל להגיע הן למס' רב יותר של תלמידים אוהבי תורה והן לאיכות גבוהה יותר בקרב הלומדים. 

ברצוני להביא כאן שני סיפורים שחיזקו אותי מאוד ביחס לגמרא עם טעם.

סיפור אחד: לפני מס' שנים העברתי שיעור קבוע בגמרא. השיעור היה מיועד למס' מצומצם של בעלי-בתים, שלא למדו יותר מידי גמרא לפני-כן. השיעור הועבר בביתי באמצעות הגמרא עם טעם ויצירת מילון ארמי-עברי מצומצם כפי שתואר למעלה. באחת ההזדמנויות (לאחר תקופה די ארוכה של לימודים) סיפר לי אחד התלמידים בהתלהבות, שהוא השתתף בשיעור גמרא בבית-הכנסת (עם גמרא רגילה, ולא אני העברתי את השיעור), והוא סידר במוחו את הגמרא כפי שלמדנו אנחנו בשיעורים שלנו... 

סיפור שני: לפני מס' שנים ניגש אלי רב היישוב בר-יוחאי, הרב מאיר סגרון. הוא ידע עוד קודם לכן על הגמרא עם טעם, וכעת בקשה בפיו. הרב סגרון שימש גם כראש ה"כולל" במרכז התורני הלאומי שבצפת. במרכז התורני הלאומי למד בחור דיסלקט בשיעור ד'. אין צורך לתאר אילו קשיים עוברים על בחור כזה (ועל המערכת כולה).

שאל אותי הרב סגרון האם אני מוכן לנסות לעבוד עם הבחור...

תשובתי היתה חיובית. הכנתי עבורו דף או שניים מהסוגיה בה הם היו עסוקים באותו זמן בישיבה. לצערי, נפגשנו מעט מאוד פעמים (אולי 5), כי הוא התחתן (לשמחתי)... אבל הוא אמר לי משפט אחד שגרם לי להרגיש שקניתי את עולמי. 

הוא אמר לי: "זאת הפעם הראשונה(!) שאני מתחיל ללמוד כמו שצריך...".
שנזכה להגדיל תורה ולהאדירה, ללמוד וללמד לשמור ולעשות ולקיים את כל דברי התורה באהבה וביראה ויהיו כל מעשינו לשם שמיים. 

